LPN ฟุ้งรายได้ 7 เดือนแรกทะลุหมื่นลบ. จากเป้าปีนี้ 1.6 หมื่นลบ.
LPN ฟุ้งรายได้ 7 เดือนแรกทะลุหมื่นลบ. จากเป้าปีนี้ 1.6 หมื่นลบ. เดินหน้าเปิด 5 โครงการใหม่ มูลค่าหมื่นลบ. ในครึ่งปีหลัง 
27 ส.ค. 2558

นายโอภาส ศรีพยัคฆ์ กรรมการผู้จัดการ บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN เปิดเผยว่า บริษัทคาดว่ารายได้ในช่วง 7 เดือนแรกปีนี้จะทะลุ 1 หมื่นล้านบาท หลังในช่วง 7 เดือนแรกปีนี้มีรายได้จากงานโอนกรรมสิทธิ์ได้กว่า 1 หมื่นล้านบาท คิดเป็นกว่า 60% จากเป้ารายได้โอนกรรมสิทธิ์ทั้งปี 1.6 หมื่นล้านบาท พร้อมเน้นจัดกิจกรรมส่งเสริมการขายหลังมองการแข่งขันทางด้านการตลาดจะสูงขึ้นในช่วงครึ่งหลังปีนี้ ขณะที่เดินหน้าเปิด 5 โครงการใหม่ มูลค่ารวมประมาณ 1 หมื่นล้านบาทด้วย
สำหรับรายได้จากการโอนฯในช่วง 7 เดือนแรกปีนี้มาจาก  4 โครงการไฮไลท์ ได้แก่ ลุมพินี เพลส สุขสวัสดิ์-พระราม 2 ลุมพินี เพลส ศรีนครินทร์ หัวหมาก-สเตชั่น ลุมพินี พาร์ค ,รัตนาธิเบศร์-งามวงศ์วาน และลุมพินี พาร์ค พระราม 9-รัชดา โดยเฉพาะเดือนก.ค.
โดยสามารถโอนกรรมสิทธิ์ได้สูงถึง 3 พันล้านบาท เป็นผลมาจากวิสัยทัศน์ในการพัฒนาโครงการ เพื่อสร้างโอกาสให้ลูกค้ามีบ้านหลังแรกในราคาที่เป็นเจ้าของได้ง่าย  ทั้งการเลือกทำเลเชิงกลยุทธ์ คุณค่าผลิตภัณฑ์ภายใต้แนวคิด L.P.N.Design พร้อมสร้างคุณภาพชีวิตที่ดีตามกลยุทธ์ “ชุนชนน่าอยู่”  จึงทำให้บริษัทสร้างผลงานได้เป็นที่น่าพอใจ
ทั้งนี้บริษัทยังคงมียอดขายรอโอนกรรมสิทธิ์ (Backlog) สูงถึง 1.87 หมื่นล้านบาท แบ่งเป็นปี  58 ประมาณ 8.7 พันล้านบาท และปี 59 ประมาณ  1 หมื่นล้านบาท โดยขณะนี้บริษัทได้ทยอยโอนกรรมสิทธิ์อย่างต่อเนื่องภายใน 5 เดือนที่แล้ว อีก 2 โครงการ คือ ลุมพินี วิลล์ อ่อนนุช-ลาดกระบัง 2 และลุมพินี ทาวน์ชิป รังสิต-คลอง 1 (เฟส 1) ซึ่งบริษัทคาดว่าจะสามารถสร้างรายได้รวมในปีนี้ให้เป็นไปตามแผนงานอย่างแน่นอน
ด้านภาพรวมครึ่งปีหลังปีนี้ คาดว่าการแข่งขันทางด้านการตลาดจะสูงขึ้น โดยเฉพาะผู้ประกอบการรายใหญ่ในตลาดหลักทรัพย์ฯ ซึ่งที่ผ่านมาจะเห็นได้ว่าลูกค้าสามารถตัดสินใจซื้อได้ทันที หากโครงการที่เลือกไว้แล้วมีกิจกรรมส่งเสริมการขายที่น่าพึงพอใจ ดังนั้น การจัดกิจกรรมส่งเสริมการขายในแต่ละโครงการจึงถือเป็นปัจจัยสำคัญหลักแก่กลุ่มลูกค้าที่มีความพร้อมทางด้านการเงิน เพื่อนำมาพิจารณาก่อนตัดสินใจซื้อที่พักอาศัยของตนเองในภาวะเศรษฐกิจเช่นนี้ ขณะที่ในช่วงครึ่งปีหลัง บริษัทเตรียมเปิดตัวงานขายอีก 5 โครงการใหม่   บนทำเลที่มากศักยภาพ คิดเป็นมูลค่าโครงการประมาณ  1 หมื่น ล้านบาท